เอกสารแนบ 3 : รายงานคณะกรรมการตรวจสอบ

คณะกรรมการตรวจสอบ บริษัท ชูโอ เซ็นโก (ประเทศไทย) จำกัด (มหาชน)
ประกอบด้วยกรรมการอิสระรวม 3 ท่าน ได้แก่ นายไพบูลย์ สุตันติวรคุณ
เป็นประธานคณะกรรมการตรวจสอบ นายชลิต ลิมปนะเวช และนายประเสริฐ วีรเสถียรพรกุล
เป็นกรรมการตรวจสอบ ทั้ง 3 ท่านเป็นผู้ที่มีความรู้ ความเชี่ยวชาญ
และประสบการณ์ในด้านกฎหมาย การเงิน การตลาด และธุรกิจโฆษณา

คณะกรรมการตรวจสอบได้ปฏิบัติหน้าที่ตามขอบเขต
หน้าที่และความรับผิดชอบที่ได้รับมอบหมายจากคณะกรรมการบริษัท ในปี 2553
คณะกรรมการตรวจสอบได้มีการประชุมรวม 7 ครั้ง
โดยได้ประชุมร่วมกับผู้บริหารระดับสูงที่เกี่ยวข้อง
หัวหน้าแผนกตรวจสอบระบบงานภายในและผู้สอบบัญชี
ผลการสอบทานของคณะกรรมการตรวจสอบมีสาระสำคัญ สรุปได้ดังนี้

สอบทานงบการเงิน
คณะกรรมการตรวจสอบได้พิจารณาสอบทานงบการเงินรายไตรมาสและงบการเงินสำหรับปี 2553
ร่วมกับผู้อำนายการฝ่ายบัญชี/การเงิน และผู้สอบบัญชี ผลการตรวจสอบทานพบว่า
ในงบการเงินไตรมาสที่ 4 มีรายการผิดปกติเกี่ยวกับค่าใช้จ่ายเพื่อซื้อทรัพย์สินโดยคณะผู้บริหาร
ตณะกรรมการตรวจสอบโดยความเห็นชอบของคณะกรรมการบริษัท จึงได้มีคำสั่งแต่งตั้งบริษัท
ไพรซ์วอเตอร์เฮาส์คูเปอร์ส์ เอฟเอเอส จำกัด เพื่อทำการตรวจสอบทางด้านนิติบัญชีศาสตร์
และบริษัท เบเคอร์ แอนด์ แม็คเค็นซี่ จำกัด เป็นผู้ตรวจสอบและให้ความเห็นทางด้านกฎหมาย
ซึ่งปัจจุบันผลการตรวจพร้อมความเห็นทางกฎหมายของผู้เชี่ยวชาญข้างต้น
ได้ถูกนำส่งให้แก่ผู้สอบบัญชีรับอนุญาต
และเลขาธิการสำนักงานคณะกรรมการกำกับหลักทรัพย์และตลาดหลักทรัพย์เป็นที่เรียบร้อยแล้ว

นอกจากนี้คณะกรรมการตรวจสอบยังได้เสนอให้คณะกรรมการบริษัทออกมาตรการต่าง ๆ
เพิ่มเติมในเรื่องที่เกิดขึ้นดังนี้

1.  ปรับปรุงขั้นตอนและอำนาจในการเซ็นอนุมัติของผู้บริหาร

2.  พิจารณาออกหนังสือเตือนภาคทัณฑ์ผู้บริหารที่กระทำการดังกล่าว

3.  พิจารณาให้ผู้บริหารที่กระทำการดังกล่าว ทำสัญญาชดใช้ค่าเสียหายและมอบหลักทรัพย์ค้ำประกัน
    หากบริษัทได้รับความเสียหายจากการดังกล่าว

ซึ่งคณะกรรมการบริษัทก็ได้มีการจัดดำเนินการตามที่เสนอแนะเป็นที่เรียบร้อยแล้ว
จวบจนถึงวันที่ออกรายงานคณะกรรมการตรวจสอบนี้
ผู้สอบบัญชียังอยู่ในระหวางการตรวจสอบข้อมูลเพิ่มเติมในส่วนที่เกี่ยวกับรายการผิดปกติในไตรมาสที่
4 ดังกล่าวข้างต้นเพื่อให้ความเห็นเกี่ยวกับงบการเงินสำหรับปี 2553
ตามมาตรฐานการบัญชีที่รับรองโดยทั่วไป
ซึ่งคาดว่าจะแล้วเสร็จทันก่อนวันประชุมใหญ่สามัญผู้ถือหุ้นประจำปี 2553

สอบทานรายการระหว่างกัน
คณะกรรมการตรวจสอบได้สอบทานการเปิดเผยรายการระหว่างกันของบริษัทฯ และบริษัทย่อย
ซึ่งอาจทำให้เกิดความขัดแย้งทางผลประโยชน์ระหว่างผู้มีส่วนได้เสียกับบริษัทฯ ผลการสอบทานพบว่า
รายการระหว่างกันเป็นไปตามเงื่อนไขธุรกิจการค้าปกติทั่วไป และได้ดำเนินตามหลักเกณฑ์ที่
ตลาดหลักทรัพย์ กำหนด โดยบริษัทฯ ได้ถือปฏิบัติตามนโยบายการกำกับดูแลกิจการที่ดี

สอบทานระบบการควบคุมภายใน
คณะกรรมการตรวจสอบได้สอบทานความเพียงพอของระบบการควบคุมภายในของบริษัทฯ ในปี 2553
มีความเห็นว่า ระบบการควบคุมภายในมีความเพียงพอและเหมาะสม
มีการปรับปรุงแก้ไขให้สอดคล้องกับสถานการณ์ที่เปลี่ยนแปลง เพื่อให้การดำเนินงานของบริษัทฯ
บรรลุวัตถุประสงค์ตามที่กำหนด

นอกจากนี้ คณะกรรมการตรวจสอบได้สอบทานให้บริษัทฯ ปฏิบัติตามประกาศของ
คณะกรรมการกำกับหลักทรัพย์และตลาดหลักทรัพย์
และตลาดหลักทรัพย์ตลอดจนกฎหมายที่เกี่ยวข้องกับการดำเนินธุรกิจอย่างสม่ำเสมอ
เพื่อให้เกิดประสิทธิภาพและประสิทธิผลสูงสุด รวมทั้งการปฏิบัติต่อผู้มีส่วนได้เสียต่อธุรกิจของบริษัทฯ
ด้วยความเป็นธรรม โปร่งใส และสามารถตรวจสอบได้ตามหลักการกำกับดูแลกิจการที่ดี ทั้งนี้
เพื่อสร้างความน่าเชื่อถือให้แก่ผู้ลงทุนและผู้มีส่วนได้เสียคณะกรรมการตรวจสอบจะมีการพิจารณาคัดเลือกผู้สอบบัญชีประจำปี
2554 และค่าตอบแทนให้เสร็จสิ้นก่อนการประชุมใหญ่สามัญผู้ถือหุ้นประจำปี 2554
เพื่อขออนุมัติต่อที่ประชุมฯ ตามระเบียบปฏิบัติต่อไป

วันที่ 1 มีนาคม 2554

ในนามคณะกรรมการตรวจสอบ

(นายไพบูลย์ สุตันติวรคุณ)

ประธานกรรมการตรวจสอบ